
Р Е Ш Е Н И Е
№ РП 518-18-062/19.12.2018г.
Днес, 19.12.2018 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У  С  Т  А  Н  О  В  И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С – 518 от 25.10.2018г.
Сигналът е насочен срещу И.Л.М. – директор на Д.с.х. с отделение за л., гр. С.
В сигнала се твърди, че директорът на Д.с.х., гр.С., *** - И.Л.М. е назначил Е.А.К., с която живее на семейни начала на длъжността „инструктор – диетично хранене“ в същия д.с.х.
Към сигнала са приложени копия на Трудов договор №003/19.02.2001г.; Допълнително споразумение към трудов договор №459/27.02.2003г.; Допълнително споразумение №3863/29.09.2005г.; Писмо с изх. №4831/15.09.2005г. от Община С.; Длъжностна характеристика за длъжността „Директор на д.с.х.“; Трудов договор №00040/13.08.1990г.; Акт за прекратяване на трудово правоотношение от 03.01.2012г. с Е.К.; Трудов договор №004/07.05.2013г.; Длъжностна характеристика за длъжността „инструктор – диетично хранене“.
Служебно, дирекция „Конфликт на интереси“ в КПКОНПИ е събрала данните от НБД Население и справки от регистрите на НОИ за И.Л.М. и Е.А.К.
След като обсъди събраните в хода на административното производство доказателства, Комисията установи следното от фактическа страна:
Сигналът е подаден от физическо лице, с посочени три имена, адрес и е подписан.
И.Л.М., ЕГН: *** заема длъжността директор на Д.с.х. с отделение за л., гр. С., ЕИК: ***.
Е.А.К., ЕГН: *** заема длъжността „инструктор – диетично хранене“ в Д.с.х. с отделение за л., гр. С., ЕИК: ***.
Д.с.х. с отделение за л., гр. С., представлявано от И. М., е работодател на работника Е.А.К., заемаща длъжността „инструктор – диетично хранене“ в същия дом.
Длъжността „инструктор-диетично хранене“ в Д.с.х., гр. С. е на пряко подчинение на длъжността „директор на Д.с.х.“, гр. С.
Съгласно изложените твърдения в сигнала, потвърдени в писмените пояснения от И.М. от 04.10.2018г., той и Е.К. живеят на съпружески начала от 2009г., като нямат сключен граждански брак.
Въз основа на така изяснената фактическа обстановка, Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ, – сигналът се подава в писмена форма и съдържа: три имена, единен граждански номер, адрес, телефон, факс и електронен адрес на подателя, ако има такъв, дата и подпис на подателя; имената на лицето, срещу което се подава сигналът, заеманата от него длъжност; конкретни данни за твърдяното нарушение, в т.ч. място и период на извършване на нарушението, описание на деянието и други обстоятелства, при които е било извършено, позоваване на документи или други източници, които съдържат информация, подкрепяща изложеното в сигнала, в т.ч. посочване на данни за лица, които биха могли да потвърдят съобщените данни или да предоставят допълнителна информация. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл. 9 от Административнопроцесуалния кодекс (АПК). При липсата на предвидените в закона условия производството следва да се прекрати.
Сигналът е подаден от идентифицирано лице, по смисъла на чл.48, ал.1, т.1 от ЗПКОНПИ.
Съгласно чл.52 от ЗПКОНПИ наличието на лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси. Длъжността „директор на Д.с.х.“ не е сред висшите публични длъжности, изброени в чл.6, ал.1 от ЗПКОНПИ.
Заеманата от И.Л.М. длъжност „директор на Д.с.х. с отделение за л., гр. С.“ от влизането в сила на ЗПКОНПИ е в обхвата на §2, ал.1, т.1 от ДР на ЗПКОНПИ. В тази връзка и на основание §2, ал.8 от ДР на ЗПКОНПИ, установяването на конфликт на интереси се извършва от органа по назначаването. Кметът на Община С., като такъв е компетентният орган, който следва да извърши проверка за конфликт на интереси по отношение на изложените твърдения в сигнала относно И.Л.М.
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект или лице, заемащо висша публична длъжност, срещу което да се проведе административното производство за конфликт на интереси, се явява пречка за разглеждане на постъпилия сигнал и е основание за прекратяване на настоящото производство.
Предвид изложеното, на основание чл.27, ал.2, т.6 от АПК, във връзка с чл.6, ал.1 от ЗПКОНПИ, Комисията за противодействие на корупцията и за отнемане на незаконно придобитото имущество 
Р Е Ш И:
ПРЕКРАТЯВА производството по сигнал с рег. № ЦУ 01/С – 518 от 25.10.2018г. поради липса на лице, заемащо висша публична длъжност по смисъла на чл.6 от ЗПКОНПИ.
ПРЕПРАЩА сигнала на кмета на Община С. за предприемане на необходимите действия по компетентност. След приключване на проверката кметът на Община С. следва да уведоми КПКОНПИ за резултатите от същата.
На основание чл.76, ал.2 от ЗПКОНПИ, прокуратурата може да протестира решението пред Административен съд София - град в едномесечен срок от съобщаването му.
КОМИСИЯ:
Заместник - председател:………………/Антон Славчев/

Член:………………………………../Антоанета Цонкова/

Член:…………………...……………....…/Пламен Йоцов/

Член:…………………………………..../Силвия Къдрева/

